Henriette Kjær (KF), 2001-01-11:
Jeg vil gerne sige tak for de ordførertaler, der er blevet holdt, og jeg vil sådan set også, selv om ministeren ikke umiddelbart er indstillet på at ændre det her, takke for de tilsagn, der trods alt kom, og den erkendelse af, at erhvervet har forbedret sig på mange områder.
Jeg vil dog gerne slå fast, at det her beslutningsforslag ikke er en lempelse.
Det er også blevet sagt fra flere ordføreres side.
Men der er faktisk behov for, at man begynder at måle miljøet på en anden måde.
Ja, man måler det jo faktisk ikke i dag.
Man stiller en foderkvote i udsigt til dambrugerne uden at bekymre sig om vandkvaliteten i øvrigt.
Dér synes jeg, det er vigtigt, at vi går over til en regulær måling, men altså ikke de her mange målinger, som gør det umuligt for erhvervet, og som heller ikke er nødvendige for, at man kan sikre en god vandkvalitet.
Så nævner ministeren også, at hvor man tidligere brugte 1 1/4 kg foder for at producere 1 kg fisk, så bruger man i dag kun lige i underkanten af 1 kg foder til 1 kg fisk.
Og dertil må jeg sige, at det jo netop kan tilskrives erhvervets vilje til at minimere naturbelastningen.
Man er netop gået ind og har gjort en indsats.
Det synes jeg det her er et lysende eksempel på.
Derfor er det også på tide, at vi hjælper dem videre og hele tiden selvfølgelig sikrer os, at der foregår en god miljøudvikling, og at de også indretter sig med de renseforanstaltninger, der er nødvendige.
Jeg synes, det er sørgeligt, hvis de stadig væk skal underlægges de her foderkvoter, for det bliver meget, meget svært for dem at komme videre i deres erhverv, og jeg synes, at de står i en helt urimelig konkurrencesituation.
Jeg må også slå fast - jeg var lidt inde på det, da jeg svarede den socialdemokratiske ordfører - at det er rigtigt, at den borgerlige regering strammede kravene, men den borgerlige regering var så sandelig også på baggrund af en dialog med erhvervet parat til at ændre bekendtgørelsen, men nåede det bare ikke inden regeringsskiftet.
Til hr. Martin Glerup vil jeg sige, at det er positivt, og at vi selvfølgelig glæder os til, at forsøget på Døstrup er færdigt, og at det kan få Socialdemokratiet på andre tanker.
Jeg synes nu, at vi mange gange har haft sådan nogle forsøg, hvor vi har afventet rapporter, inden tingene er blevet ændret, men jeg ser det her som en fremstrakt hånd og venter med spænding på, at forsøget er færdigt, for jeg tror faktisk, at det falder positivt ud.
Så vil jeg sige tusind tak til hr. Kim Andersen for en rigtig god tale.
Jeg er fuldstændig enig i, at det er helt rimeligt at sidestille dette erhverv med andre erhverv, og at det er et stort eksporterhverv, som faktisk er et af dem, der tjener penge hjem til den velfærd, vi også gerne vil have råd til, og at vi derfor skylder det at behandle det ordentligt. SF ser på det her med åbent sind.
Det glæder mig, at man ikke har låst sig fast i en fuldstændig afvisende og restriktiv holdning, så der har jeg også forhåbninger til, stadig væk når forsøget fra Døstrup er færdigt, at SF vil indgå i en konstruktiv dialog.
Det er positivt, at der også fra den kant er opbakning.
Vi har længe haft det på bedding, men ønskede selvfølgelig, at det først skulle behandles her efter jul, hvor der var mere tid til at debattere, da det ville være synd at klemme det ind med den travlhed, der er op til jul. Ligesom hr. Ole M. Nielsen
er jeg også meget interesseret i, at vi får en høring, hvor vi fordomsfrit kan debattere, hvad der kan lade sig gøre, og hvad der ikke kan lade sig gøre, hvor meget man vurderer erhvervet på fortidens synder, og hvad faktum er i dag.
videre i udviklingen
Frihed 2000 støtter også forslaget og er også medforslagsstiller, og jeg er fuldstændig enig med hr. Fransgaard i, at man skal se på de faktiske forhold.
Det er sådan set bedre at foretage denne her måling af vandkvaliteten i stedet for blot at se på foderkvoten. Jeg siger tak for en rimelig god debat, og jeg er glad for, at den ikke slutter her, men at der fortsat er fokus på dambrugserhvervet, for det er nødvendigt, hvis vi skal holde det erhverv i live.
Jeg ser frem til en god høring og en god debat, når forsøget på Døstrup er endt.